钦定古今图书集成/明伦汇编/官常典/第474卷 > 车伊洛
## 钦定古今图书集成/明伦汇编/官常典/第474卷 > 车伊洛

按《魏书》本传：“伊洛，焉耆胡也。世为东境部落帅，𢘆修
职贡。世祖录其诚款。延和中，授伊洛平西将军，封前
部王，赐绢一百匹，绵一百斤，绣衣一具，金带靴帽。伊
洛大悦，规欲归阙。沮渠无讳断路，伊洛与无讳连战
破之。时无讳卒，其弟天周夺无讳子干寿兵，规领部
曲。伊洛前后遣使招喻，干寿等率户五百馀家来奔”，
伊洛送之京师，又招喻李宝弟钦等五十馀人，送诣
敦煌。伊洛又率部众二千馀人伐高昌，讨破焉耆东
关七城，掳获男女二百人，驼千头，马千匹，以金一百
斤奉献。先是，伊洛征焉耆，留其子歇守城，而安周乘
虚引蠕蠕三道围歇，并遣使谓歇曰：“尔父已投大魏，
尔速归首，当赐尔爵号。”歇固守连战久之，外无救援，
为安周所陷，走奔伊洛。伊洛收集遗散一千馀家，归
焉耆镇。世祖嘉之。正平元年，诏伊洛曰：“歇年尚幼，能
固守城邑，忠节显著，朕甚嘉之，可遣歇诣阙。”伊洛令
歇将弟波利等十馀人赴都。正平二年，伊洛朝京师，
赐以妻妾、奴婢、田宅、牛羊，拜上将军，王如故。兴安二
年卒。赠镇西大将军、秦州刺史，谥曰康王，赐绵绢杂
彩五百匹，衣二十七袭，葬礼依卢鲁元故事。